SAN FERNANDO CITY, LA UNION - Burburtsa pay laeng kadagiti otoridad ken pamilya ti maysa a lalaki no ania ti motibo ken asino ti adda iti likudan ti pannakapaltogna bayat nga agbisbisikleta iti igid ti waig idiay ili ti Balaoan.
Nagsargrap iti maysa a tama ti bala iti ulona ti biktima a ni Jesus Gawat, 45-anyos, addaan asawa ken residente iti Brgy. Nagsabaran Norte iti nadakamat nga ili.
Iti report ti Balaoan PNP, madama nga agbisbisikleta ni Gawat iti laeng igid ti waig idi kellaat a pinaltugan ti saan pay a nabigbig a suspek.
Naitaray pay isuna iti Balaoan District Hospital ngem naideklara a dead on arrival.
Iti agdama ket naituding a maipasidong iti otopsia ti bangkay ti biktima para iti kanayunan nga imbestigasyon.
Kinuna met ni PO3 Garry Bautista, imbestigador iti krimen, a napaayda a makasapul iti ania man nga ebidensia iti nakapasamakan ti insidente.
Iti agdama ket saan pay a masinunuo no ania a kita ti paltog ti naaramat iti pannakapapatay ti biktima.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn